
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане Проект на постановление на Министерския съвет за изменение на Постановление № 54 на Министерския съвет от 2010 г. за приемане на Устройствен правилник на Министерството на отбраната и за определяне на структури на пряко подчинение на министъра на отбраната.
Информационният център на Министерството на отбраната (ИЦ) е създаден с ПМС № 54 от 01.04.2010 г., в което са определени и неговите функции. С въвеждането в сила на „Концепция за реализиране на информационната политика на отбраната“, крайно изострената и динамична среда за сигурност, руската инвазия в Украйна и неконвенционалните и хибридни действия, които агресивно използват най-съвременни средства за въздействие, а също развитието на технологиите и на средствата за комуникация, налагат оптимизиране на функциите на Информационния център на МО. Тези функции са разписани в чл. 5б, ал. 2 от ПМС № 54 на МС от 01.04.2010 г.
С цел провеждане на интензивна, координирана и целенасочена информационна политика за навременно, пълно, фактологично и разбираемо информиране на обществото, както и за ефективно противодействие на неконвенционалните и хибридни информационни атаки и дезинформационни кампании срещу Въоръжените сили и срещу политиката за национална сигурност и отбрана, е необходимо да се измени ПМС № 54 от 01.04.2010 г., като в чл.5б, ал.2,  съществуващите функции бъдат заменени с новоформулирани такива в съответствие с днешната мисия на Информационен център на Министерството на отбраната, а именно - да осъществява информационната политика на Министерството на отбраната чрез възможностите на военните печатни, аудио-визуални и електронни средства за масова комуникация. За целта на Информационния център на МО се възлагат следните функции: 
1.	Организира и осъществява мониторинг и анализ на информационната среда за ефекта от осъществяваната информационна политика, включително за наличие на хибридни информационни атаки и дезинформационни кампании, насочени срещу въоръжените сили и срещу политиката за национална сигурност и отбрана;
2.	Планира осъществяването на информационната политика на отбраната в интерес на изграждането и поддържането на модерни, боеспособни и мотивирани въоръжени сили, като прилага Стратегия за стратегически комуникации и План за стратегически комуникации, изготвени в Министерството на отбраната.
3.	Организира продукцията на информационно съдържание, което разпространява чрез Военния телевизионен канал, вестник „Българска армия“ и чрез съвременните електронни форми на разпространение –уеб сайт, социални мрежи и софтуерни приложения.
Действащата нормативна рамка и действащият Правилник за устройството и дейността на Информационния център на Министерството на отбраната не позволяват решаване на проблема в пълнота, защото не отразяват новосъздадената среда за сигурност, формирала се като следствие от руската агресия в Украйна, както и не отразяват условията на неконвенционалните и хибридни информационни атаки и все по-комплексните дезинформационни кампании срещу Въоръжените сили и срещу политиката за национална сигурност и отбрана.
С проекта на нормативния акт са проведени обществени консултации в 14-дневен срок, съгласно чл. 26, ал. 4 от Закона за нормативните актове. Този съкратен срок се налагаше поради спешната необходимост системата на отбраната и Въоръжените сили да придобият възможност за ефективно противодействие на неконвенционалните и хибридни информационни атаки и дезинформационни кампании срещу Въоръжените сили и национална сигурност и отбрана като цяло. Интензивността на тези злонамерени действия се увеличава постоянно, като опасения за намеса в избори, кампании за дезинформация, злонамерени кибернетични дейности, посегателство срещу критична инфраструктура и опити на извършителите на хибридни актове да радикализират уязвими членове на обществото, за да изпълняват техни поръчения. Засилените кампании за дезинформация и систематичното разпространение на фалшиви новини, особено в социалните медии, са главните хибридни тактики с незабавен ефект на създаване на объркване в нашите общества и дискредитиране на нашите демократични правителства и нашите структури и институции, и особено на Българската армия. 
Поради това, бързината на придобиване на способност за ефективни действия и противопоставяне на този квази-военен фронт е от критична важност. Въвеждането на новите функции във възможно най-кратък срок ще даде възможност на Информационния център на МО да организира вътрешната си структура и да създаде екипи за незабавно реагиране и дългосрочно противопоставяне на пропагандата и информационните атаки, на които е цел всеки военнослужещ и въоръжените сили като цяло. 
Изпълнението на проекта на акт не води до изменение в целевите стойности на показателите за изпълнение, включително на ключовите индикатори.
Предложеният проект на акт не води до въздействие върху държавния бюджет.
За изпълнението на проекта на акт не са необходими допълнителни разходи/трансфери/други плащания, които да бъдат одобрени по бюджета на Министерството на отбраната за сметка на бюджети по държавния бюджет.
На основание чл. 35, ал. 1, т. 4, буква „б” от Устройствения правилник на Министерския съвет и на неговата администрация, към проекта на постановление е изготвена и приложена финансова обосновка.
С проекта на акт на Министерския съвет не се транспонират актове на Европейския съюз, поради което не се налага изготвянето на справка за съответствие с европейското право.

Предвид изложеното, на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да разгледа и приеме приложения проект на Постановление на Министерския съвет за изменение на Постановление № 54 на Министерския съвет от 2010 г. за приемане на Устройствен правилник на Министерството на отбраната и за определяне на структури на пряко подчинение на министъра на отбраната.

